De to direktører fra EBH Bank og Sparekassen Himmerland skal ruske tremmer i mellem 14 og 18 måneder, hvis det står til anklagemyndigheden i sagen om omfattende kursmanipulation, som lige nu er for retten i Hjørring. I dag er der procedurer, og anklagemyndigheden slår fast, at de to direktører skal i fængsel, hvis det står til dem. Anklageren mener, at det er ødelæggende for hele aktiemarkedet, når man som investor ikke kan have tillidt til markedet. - Borgerne i Fjerritslev og omegn har nok ikke ret meget tillid til bankkurserne i de lokale banker i dag, siger Hans Fogtdal til TV2/Nord. Anklageren mener desuden, at de tiltalte må have vidst, at det de gjorde, er ulovligt. Anklagemyndigheden mener, at de øvrige tre medarbejdere, som er tiltalt i sagen, skal idømmes mellem otte til 14 måneders fængsel. Endeligt skal Sparekassen Himmerland have en bøde på fem til 10 millioner kroner, mener anklagemyndigheden. Proceduren fortsætter resten af dagen.
Anklagemyndigheden vil have de to direktører fra EBH Bank og Sparekassen Himmerland idømt mellem 14 og 18 måneders fængsel.